**Αριστοτέλης, Πολιτικά:** Εισαγωγικέςπαρατηρήσεις

► Η κατανόηση της πολιτικής φιλοσοφίας του Αριστοτέλη προϋποθέτει δύο σημαντικά δεδομένα:

1. Την παρατήρηση που ο ίδιος αναφέρει στο τέλος των «Ηθικών Νικομαχείων» του πως η συζήτηση για τα πολιτικά θέματα (στα «Πολιτικά») έρχεται να ολοκληρώσει τις αναζητήσεις του στα ηθικά ζητήματα, που προηγήθηκαν ⇒ η πολιτική του φιλοσοφία είναι το επιστέγασμα της ηθικής του φιλοσοφίας!
2. Την αντίληψη που προβάλλει ο αρχαίος κόσμος συνολικά πως η πόλη – κράτος είναι ένας ενιαίος οργανισμός που παρά τα αντίθετα μέρη που περικλείει (άρχοντες και αρχόμενους, ποικίλες κοινωνικές ομάδες) → ενδιαφέρεται σταθερά για την ευδαιμονία του συνόλου την οποία και θεωρεί προϋπόθεση για την ατομική προκοπή.

**Αριστοτέλης, Πολιτικά:** ενότητα 16

**Α. Σε τι αποσκοπεί με τα λεγόμενά του στην ενότητα αυτή ο Αριστοτέλης;**

1. Να αποδείξει ότι η ανώτερη μορφή κοινωνικής οργάνωσης/συνομάδωσης είναι η *πόλη* και – επειδή ακριβώς η πόλη στοχεύει στο ‘αγαθό’
2. Να δείξει ότι η ‘ευδαιμονία’ (και το ‘αγαθό’ που ταυτίζεται μ’ αυτήν) κατακτιέται μέσα στα πλαίσια της πόλης,

-Οπότε-

1. Η αρετή, ως ηθική έννοια, είναι εν τέλει ζήτημα πολιτικό!

**Β. Ποια είναι η καθοριστική έννοια στην ενότητα αυτή;**

► Η καθοριστική έννοια είναι η έννοια του *σκοπού* → κάθε μορφή κοινωνική συμβίωσης υπηρετεί κατά τον Αριστοτέλη κάποιο σκοπό για τον οποίο και υπάρχει ⇒ η πόλη έρχεται να εκπληρώσει στον ύψιστο βαθμό το σκοπό της ανθρώπινης συνύπαρξης, την επιδίωξη του αγαθού = την ευδαιμονία.

**Γ. Δύο στοιχεία της ενότητας είναι ιδιαίτερα αξιοπρόσεκτα:**

1. Η κλιμάκωση των μορφών κοινωνικής συμβίωσης, που παρουσιάζει ο Αριστοτέλης:

*Από την απλή κοινότητα → στα διάφορα κοινωνικά υποσύνολα κι από εκεί → στο ενιαίο κι οργανωμένο πολιτικό σύνολο, την* ***πόλη*** *ή* ***πολιτική******κοινωνία****.*

1. Η γλωσσική επεξεργασία του συλλογισμού του, με τη συχνή επανάληψη των λέξεων *πας – πόλις – κοινωνία – αγαθό*, που επιτρέπουν στη σκέψη να κινείται ‘γενικευτικά’, σαν να περιέχει αδιαμφισβήτητες αλήθειες.

***ΕΡΩΤΗΣΗ:*** *Ποιον ορισμό θα δίνατε επομένως στην «πόλη» ή «πολιτική κοινωνία» σύμφωνα με τη διδασκαλία της ενότητας;*

**Εκτενή σχόλια στο υπόλοιπο της ενότητας 16**

Α. Ποιος είναι ο σκοπός όσων αναφέρονται στην υποενότητα αυτή ;

► Πέρα από το ότι έδειξε πως η πόλη είναι η ανώτερη μορφή κοινωνικής συνύπαρξης / συνομάδωσης, ο Αριστοτέλης θέλει τώρα να δείξει πως η πόλη είναι και:

Το τελικό, καταληκτικό στάδιο, μιας ολόκληρης φυσικής διαδικασίας που από τον αρχικό σχηματισμό της οικογένειας → οδήγησε τον άνθρωπο στην κώμη κι από εκεί → στην πόλη!

###### **ΠΑΡΑΤΗΡΗΣΗ**

Ο Αριστοτέλης θέλει όλα τα πράγματα να ‘εμπνέονται’ από ένα σκοπό = τίποτα δεν υπάρχει τυχαία και μάλιστα το καθετί περιέχει μέσα του το σκοπό της ύπαρξής του (εντελέχεια) ⇒ και η πόλη ούτε τυχαίο δημιούργημα είναι (→ υπάρχει για να υπηρετεί την ευδαιμονία του συνόλου) ούτε προκύπτει μέσα από απλή κοινωνική σύμβαση, ένα είδος αμοιβαίας συμφωνίας/κοινωνικού συμβολαίου (→ γιατί τότε θα επρόκειτο για κοινωνικό σχηματισμό ευμετάβλητο και επομένως ανίκανο να εγγυηθεί την κοινωνική ευημερία, εφόσον σε μία τέτοια ‘πόλη’ η κοινωνική δικαιοσύνη λ. χ ως έννοια θα ήταν εντελώς σχετική και διαβλητή).

### **ΣΥΜΠΕΡΑΣΜΑ**

► Η πόλη είναι το τέλειο (= τελικό και υπέροχο), φυσικό δημιούργημα της κοινωνικής συμβίωσης → προσφέρει την αυτάρκεια → που είναι η βάση της ευδαιμονίας!

**Β. Εισαγωγικά:** Ο Αριστοτέλης επιχειρεί στην ενότητα αυτή να παρουσιάσει την πόλη ως «φύσει ον», ως μία φυσική δηλαδή οντότητα («κάτι που ήρθε στην ύπαρξη εκ φύσεως», όπως γράφεται στη μετάφραση του βιβλίου – η οποία όμως δεν αποδίδει εύστοχα το πρωτότυπο κείμενο). Το συλλογισμό, ωστόσο, με τον οποίο επιχειρεί να αποδείξει το ‘γνώρισμα’ αυτό της πόλης (τη φυσική της υπόσταση) θα τον βασίσει όχι σε απτές εμπειρικές αποδείξεις (μαρτυρίες ή ιστορικά δεδομένα, πράγματα δηλαδή αδιαμφισβήτητα) αλλά σε έννοιες μεταφυσικές (που δεν επιδέχονται δηλαδή εμπειρική επαλήθευση) όπως είναι α)η έννοια του **τέλους** (= σκοπού + τελείωσης) που κατά το φιλόσοφο εμπεριέχεται σε κάθε φυσικό ον (!) β)η έννοια της **φύσης** με το συγκεκριμένο νόημα που της προσδίδει ο Αριστοτέλης και γ)η έννοια **βέλτιστον**, το έξοχο (ως αφηρημένο ουσιαστικό), δηλαδή η τελειότητα. Αξίζει να παρατηρήσουμε ότι στην πραγματικότητα ο Αριστοτέλης εκκινεί τη σκέψη και τον αποδεικτικό του συλλογισμό για την πόλη από παρατηρήσεις στις οποίες (ήδη) εμπεριέχεται αξιολόγηση και όχι απλή περιγραφή, όπως όταν χαρακτηρίζει την πόλη «μια κοινωνική οντότητα τέλεια» ή όταν γράφει «στην πραγματικότητα όμως υπάρχει [ενν. η πόλη] για να εξασφαλίζει την καλή ζωή». Αυτό πρακτικά σημαίνει ότι αυτό που θέλει να αποδείξει, τη φυσική υπόσταση της πόλης, ακουσίως ή ασυναίσθητα το στηρίζει σε αξιολογικές κρίσεις οι οποίες όμως (στη γλώσσα της λογικής) δεν επιδέχονται απόλυτες τιμές…

► Βασική διευκρίνιση: Ο συλλογισμός του Αριστοτέλη περιπλέκεται από τη στιγμή που ενσωματώνει την έννοια της «**φύσης**» με τον τρόπο που την κατανοεί και την ερμηνεύει ο φιλόσοφος. Σύμφωνα λοιπόν με τα λεγόμενα του Αριστοτέλη, «φύση» δεν είναι ούτε το φυσικό περιβάλλον / ο φυσικός κόσμος ούτε και η φυσική προδιάθεση ενός οργανισμού (οι φυσικές καταβολές), ζώου, πράγματος, όντος εν γένει, η οποία προηγείται λογικά σε κάθε περίπτωση από τις επιδράσεις που θα δεχτεί ο οργανισμός αυτός από το περιβάλλον του. Εάν εννοούσε κάτι τέτοιο με τον όρο «φύση», τότε η πόλη θα προηγούνταν χρονικά από τους ‘πολίτες’ της, ενώ ο φιλόσοφος διδάσκει και δικαιολογημένα ότι η πόλη (ως ευρύτερη κοινωνική ομάδα) και οι πολίτες της (οι άνθρωποι που ανήκουν στην ομάδα αυτή) συμπορεύονται, γι αυτό και δεν νοείται «άπολις άνθρωπος», σύμφωνα με τα λεγόμενα του τέλους της 12ης ενότητας. Αντίθετα, «φύση» κατ’ Αριστοτέλη είναι η ουσία ενός πράγματος, «η μορφή του πράγματος τη στιγμή της τελείωσής του», η φυσική του δηλαδή κατάσταση όταν ολοκληρώνει την εξελικτική του πορεία. Παράδειγμα: η φύση του αλόγου δεν είναι – εδώ! – το DNA του που το κάνει άλογο, αλλά η πλήρης εκδίπλωση των δυνατοτήτων που φέρει ως άλογο, η ικανότητά του, αφού έχει αναπτυχθεί, να τρέχει και να μεταφέρει τον αναβάτη, όπως γράφτηκε στα «Ηθικά Νικομάχεια». Αν όμως διαβάσουμε προσεκτικά τον ορισμό αυτό της «φύσης», θα διαπιστώσουμε ότι μέσα του κρύβει την έννοια του «τέλους», του σκοπού δηλαδή στον οποίο κατατείνει κάθε ον καθώς και της τελείωσης που πετυχαίνει χάρη στη ιδιαίτερη φύση του. [Εξάλλου στην αριστοτελική οντολογία/μεταφυσική: η ύλη + τη μορφή + την ενέργεια + το σκοπό → συνθέτουν την **ουσία** κάθε όντος!].

► Ερώτημα: Ποιο είναι λοιπόν το **σκεπτικό** (όχι ο τυπικός συλλογισμός !) του Αριστοτέλη, που υπάρχει πίσω από τα όσα διαβάζουμε;

1. «φύση» είναι η ουσία ενός πράγματος, «η μορφή του πράγματος τη στιγμή της τελείωσής του» ⇒ η φύση της πόλης είναι (και) η ουσία της, η μορφή της όταν φτάνει στην τελείωση (= πόσο ολοκληρωμένη δείχνει εφόσον επιτελεί ορθά τις λειτουργίες της, πόσο έχει, μ’ άλλα λόγια, πραγματοποιήσει το σκοπό της).
2. Η πόλη είναι μια κοινωνική οντότητα τέλεια = πετυχαίνει την τελείωση, τον ύψιστο σκοπό (και άρα κατακτά την ουσία της, τη φύση της).
3. Ο σκοπός επομένως της πόλης (η επιδίωξη της αυτάρκειας επί του προκειμένου) και η ουσία της (η πραγμάτωση της αυτάρκειας αυτής) ταυτίζονται και άρα «πόλη» και «φύση / φυσική υπόσταση» είναι έννοιες αλληλένδετες και δεν διαφοροποιούνται.
4. Με **δεδομένο** μάλιστα ότι στην αριστοτελική οντολογία κάθε «φύσει ον» εμπεριέχει το τέλος του, έπεται ότι:
5. Και η πόλη**\***, η οποία εμπεριέχει το τέλος της και αποκτά μορφή μέσα από την τελείωσή της, είναι και αυτή «φύσει ον».

**► Συμπέρασμα:** Η πόλη είναι «φύσει ον», γιατί «με τον εξελικτικό δυναμισμό της, δηλαδή με την πορεία της προς την εκπλήρωση του σκοπού της και την επίτευξη της ουσίας της, αναπαράγει διαδικασίες που ισχύουν στα φυσικά όντα». Κ. Κατσιμάνης

**\*Στο ερώτημα τώρα** αν μια τέτοια διαπίστωση θα μπορούσε να ισχύει για όλα τα όντα και έτσι να χαρακτηριστούν όλα «φύσει όντα» απαντούμε: α)τα ανόργανα όντα λαμβάνουν το σκοπό της ύπαρξής τους έξωθεν, δεν τον φέρουν ένδον, όπως τα οργανικά. β)η πόλη αποτελείται από έμψυχο υλικό, είναι κοινότητα εμβίων όντων. γ)η σκέψη του φιλοσόφου στην ενότητα 12 των Πολιτικών επικεντρώνεται στο να δείξει «περί πόλεως» τι ισχύει.